Ըստ «Երևան ջուր» ՓԲԸ-ի՝ հաշվի առնելով տեխնիկապես մաշված ջրամատակարարման ցանցը, ընկերությունն իրականացնում է ջրի որակի ուժեղացված վերահսկողություն. «Երևան ջուր» ՓԲԸ-ի ջրի որակի լաբորատորիան աշխատում է ամեն օր երկու հերթափոխով, քանի որ ավելացել է կատարվող անալիզների քանակը: Վերցված նմուշների թիվը պլանավորված 294-ի փոխարեն ամսական կազմում է 420-430: Պայմանագրային նախորդ տարվա համեմատ՝ ցանցի նմուշառման կետերի թիվն այս տարի ավելացել է 8-ով և այժմ կազմում է 106: Նույն պատասխանում նշված է նաև. «Ներկայումս ջրի որակը համակարգում ստուգվում է հետևյալ պարբերականությամբ: Տարին մեկ անգամ կատարվում են ջրի աղբյուրների ճառագայթաբանական հետազոտություններ, եռամսյակը մեկ` մանրէաբանական և լրիվ քիմիական անալիզ, ինչպես նաև քլորապահանջի որոշում աղբյուրներում, ամիսը մեկ՝ անալիզներ գյուղերում, ջրամբարներում և ջրատարներում, ամեն օր` մայրաքաղաքի բաշխիչ ցանցի 10-12 նմուշառման կետերում և ջրատարներում: Իսկ օրվա կարգավորիչ ջրամբարներում, մինչև ջուրը մայրաքաղաքի բաշխիչ ցանցն ուղղելը, երկու ժամը մեկ ստուգվում է ջրում մնացորդային քլորի քանակը: Ներկայումս ընթացքի մեջ են զարգացած երկրներում այդ նպատակով կիրառվող ժամանակակից սարքերի տեղադրման աշխատանքները, որը հնարավորություն կտա ավտոմատացնել նշված ստուգումների գործընթացը և այդ միջոցով էլ ավելի բարձրացնել որակի հսկողությունը: Ընդ որում, հարկ է նշել, որ բաշխիչ ցանցի նմուշառման կետերի քանակը, վայրերը ու պարբերականությունը հաստատվում է ԱՆ հիգիենիկ և հակահամաճարակային ծառայության կողմից, որը և իրականացնում է վերահսկողություն ընկերության համակարգում որակի ապահովմանն ուղղված բոլոր գործընթացների նկատմամբ: Այս ամենը թույլ է տալիս ապահովել սպառողներին մատակարարվող ջրի որակի արդյունավետ կառավարում և վերահսկում: Մյուս կողմից համակարգում իրականացվող ներդրումային ծրագրերի միջոցով վերանորոգվում են տեխնիկապես անբավարար վիճակում գտնվող ջրագծերը, այլ կառույցներ՝ տարատեսակ ռիսկերը նվազագույնի հասցնելու համար»: Ինչպես տեղեկացանք ՀՀ առողջապահության նախարարությունից, «ԱՆ պետական հիգիենիկ և հակահամաճարակային տեսչության կողմից 2012թ. ընթացքում (մինչև նոյեմբերի 1-ը) կատարվել են «Երևան ջուր» ՓԲ ընկերության մատակարարած խմելու ջրի մանրէաբանական ցուցանիշներով հետազոտություներ, արձանագրվել է 0,4% շեղում, ընդ որում, համաձայն ՀՀ սանիտարական օրենսդրության, մանրէաբանական ցուցանիշներով տարվա ընթացքում նորմատիվներից մինչև 5% շեղումները թույլատրելի են»: